**DĖL VAIKŲ, KURIEMS TAIS KALENDORINIAIS METAIS NESUEINA 6 METAI, MOKYMO PAGAL PRIEŠMOKYKLINĘ PROGRAMĄ IR VAIKŲ, KURIEMS TAIS KALENDORINIAIS METAIS NESUEINA 7 METAI, MOKYMO PAGAL PRADINIO UGDYMO PROGRAMĄ, TVARKOS**

Remiantis Lietuvos Respublikos švietimo įstatymo Nr. I-1489 8,9 ir 47 straipsnių pakeitimo įstatymu, priimto 2017 gruodžio 19 dieną Nr. XIII-926 keičiasi ir brandumo vertinimo tvarka Klaipėdos r. pedagoginėje psichologinėje tarnyboje.

Svarbiausios įstatyme numatytos nuostatos ir brandumo vertinimo tvarka:

* Priešmokyklinis ugdymas pradedamas teikti vaikui, kai tais kalendoriniais metais jam sueina 6 metai. Priešmokyklinis ugdymas – privalomas.
* Priešmokyklinis ugdymas gali būti teikiamas anksčiau tėvų (globėjų) sprendimu, bet ne anksčiau, negu vaikui sueina 5 metai.
* Tėvai, norintys vaikus išleisti į priešmokyklinę grupę anksčiau, nei jiems tais kalendoriniais metais sueina 6 metai, nuo vasario mėnesio gali (neprivalo) kreiptis į pedagoginę psichologinę tarnybą dėl vaiko brandos vertinimo. Gavę išvadą – rekomendaciją, tėvai patys sprendžia ar išleisti vaiką į priešmokyklinę grupę anksčiau.
* Tėvai, norintys įvertinti vaiko brandumą, registruojasi į Klaipėdos r. pedagoginę psichologinę tarnybą telefonu (8 46) 453 945. Vertinimas atliekamas sutartu laiku ir vyksta taip:

– Vaikas su tėvais atvyksta į pedagoginę psichologinę tarnybą. Tėvai parašo prašymą vaiko brandumo mokyklai vertinimui, su psichologu aptaria motyvus vaiką leisti į mokyklą anksčiau, aptariami vaiko raidos ypatumai, užpildomas „Galių ir sunkumų klausimynas“. (Pokalbio trukmė 10–15 min). Vaikas tuo metu palaukia.

– Atliekamas vaiko vertinimas (trunka nuo 35 iki 60 min.). Užduočių atlikimo metu vaikas lieka vienas kabinete su psichologu.

– Parengus išvadą tėvai kviečiami susipažinti su rekomendacijomis, aptariamos silpnosios ir stipriosios vaiko gebėjimų pusės (pokalbio trukmė 20–40 min.).

– Vaiko brandumo mokyklai vertinimą atlieka Klaipėdos r. pedagoginės psichologinės tarnybos psichologės: Veronika Daugėlienė, Rimantė Ignatjevienė, Vaida Varnelytė.

* Pagal pradinio ugdymo programą vaikas pradedamas ugdyti, kai jam tais kalendoriniais metais sueina 7 metai.
* Pradinis ugdymas pradedamas vaikui teikti vienais metais anksčiau, kai vaikas tėvų sprendimu buvo ugdomas pagal priešmokyklinio ugdymo programą metais anksčiau.

Klaipėdos r. pedagoginė psichologinė tarnyba

P. Cvirkos g. 19, Gargždai

Tel. (8 46) 453 945

El. paštas: klrppt@gmail.com